آیا د پیازو له دغو حیرانونکو خواصو خبر یاست؟ 
په عمومي توګه ټول سابه زیات صحي ارزښت او اهمیت لري. خو یو شمیر سبزیجات لکه پیاز خپلې ځانګړې ګټې لري. 
پیاز د بوټو او سابو غښتلي محتویات لري چې د انسان سلامتۍ ته ډیر ګټور دي او ډاکټرانو او حکیمانو په ډیرو پخوا زمانو کې له دغې بوټي نه د زیات شمیر ناروغیو د درملنې لپاره ګټه اخیستله. پیاز زیات شمیر ویټامین، منرال او فایبر لري او برعکس لږه کالوري لري. یو متوسط پیاز یواځې ۴۴کالوري انرژي لري. په پیاز کې په زیاته اندازه ویټامین سي ددې سبب کیږي چې دغه سابه د بدن د ایمني سیستم په تنظیم او غښتلتیا، د ټپونو د وینې د بندیدو او درملنې لپاره د کولاژن په تولید او همداشان په بدن کې د اوسپنې په جذبیدو کې بیساری رول ولوبوي. پیاز د بي ویټامینونو د لړۍ نه ډک دی چې د بدن په جوړښت، د وینې د سرو کریواتو په تولید او د اعصابو د فعالیت چارې پرمخ بیایي. همداشان پیاز د پټاشیم ښه منبع ده؛ هغه منرال چې اکثر انسانان د هغه له کمښت سره مخامخ دي. طبي څیړنو ښودلي چې د سلولونو نورمال فعالیت،د بدن د مایعاتو انډول، په عصبي ریښو کې د تحرکاتو انتقال، د سږو فعالیت او د عضلاتو خوزښت ټول پټاشیم ته اړتیا لري. پیاز زیات شمیر انتياکسیدانټونه لري، چې کورسیتین او د پړسوب ضد اجزاوی په کې شاملې دي، کوم چې د وینې د غوړو د کمیدو، د وینې د فشار د لوړیدو او د وینې لخته کیدو د مخنیوي او بالاخره د قلبي او رګونو د ناروغیو د خطر د کمیدو سبب کیږي. چې د اتو پرله پسې اونیو لپاره د ورځې د ۴۰او ۵۰ګرامو په اندازه خام پیاز خوړل په پام وړ اندازه د بدن د وینې کولسترول راکموي. په پیازو کې موجود انتياکسیدانټونه د بدن د سلولونو د تخریب مخه نیسي او په سرطان، شکرې او قلبي ناروغیو باندې د اخته کیدو خطر راکموي. چې پیاز په ځانګړې توګه سره پیاز ۲۵ډوله مختلف انتياکسیدانټونه لري. د الییوم ډوله سبزیجاتو خوړل چې پیاز، اوږه، او ګندنه په کې شامل دي، د معدې او کلمو د سرطان په ګډون د یو شمیر مشخصو سرطانونو د اخته کیدو د خطر د راکولو سره اړیکه درلودلې ده. د پیاز د سرطان ضد خواص په هغه کې د موجودو سلفر لرونکو مرکباتو او انتي اکسیدانټونو پورې مربوط دي. په پیازو کې سلفر لرونکي مرکبات په بدن کې د تومورونو وده ورو کوي او د سږو او تخمدان د سرطان د خپریدو مخنیوړی کوي. د وینې د شکرې د کمیدو لپاره د پیازو خوړل په ځانګړې توګه هغوی چې په شکرې ناروغۍ اخته دي او یا ددې ناروغۍ له خطر سره مخامخ دي ګټور ګڼل شوي دي. د شکرې په ناروغۍ باندې د اخته کسانو باندې  چې د ورځې د ۱۰۰ګرامه تازه سره پیاز خوړلو د هغوی د وینې شکره په پام وړ اندازه راټیټه کړې ده. که څه هم چې د هډوکو په سلامتیا کې زیات رول لبنیات لري، خو نور خوراکونه لکه پیاز هم د هغې په تقویه کیدو کې رول لوبوي. څو څیړنې چې په متوسطو او ډیر عمر لرونکو ښځو ترسره شوي ښودلې چې د خامو پیازو او عصارې خوړل د هډوکو د غښتلتیا سبب کیږي. پیاز د خطرناکو باکتریاګانو پر وړاندې چې د جدي او وژونکو ناروغیو عامل کیږي د مقابلې توان لري. د پیازو د باکتریاضد خاصیت په هغه په موجود کورسیتین پورې اړه لري. د پیازو عصارد کولرا د ودې په مخنیوي کې چې د افغانستان په څیر په مخ په ودې هیوادونو کې د عامه روغتیا یوه لویه ستونزه ده، عمده رول لوبوي. پیاز په پوره اندازه فایبر او پریبیوتیکونه لري چې د کلمو د سلامتیا لپاره اړین ګڼل کیږي. پریببیوتیکونه د فایبر نه هضم کیدونکي ډولونه دي چې په کلمو کې د هغې د انشقاق په اثر ګټورې باکتریاوی تولیدیږي. د پیازو دغه خاصیت ته په پاملرنې د تغذیې د چارو متخصصین او ډاکټران سپارښتنه کوي چې پیاز یا په خامه بڼه او یا هم په پخلي کې باید د ورځنۍ خواړو په چوکاټ کې شامل وي او هیڅوک باید د هغې د درمل بخښونکو ګټو څخه بې برخې نشي.